*Riikliku lepitaja ettepanek 29.09.2016 3-1/3.7*

*EAL, ETK, EÕL parandusettepanekud*

*Eesti Haiglate Liit Eesti Arstide Liit*

*Eesti Kiirabi Liit Eesti Tervishoiutöötajate Kutseliit*

*Eesti Perearstide Selts Eesti Õdede Liit*

## Kollektiivleping

Käesolev kollektiivleping (edaspidi nimetatud Leping) on sõlmitud vabatahtliku kokkuleppe ja vastastikuse usalduse alusel Eesti Haiglate Liidu, Eesti Kiirabi Liidu ja Eesti Perearstide Seltsi kui tööandjate ning Eesti Arstide Liidu, Eesti Tervishoiutöötajate Kutseliidu ja Eesti Õdede Liidu kui töötajate esindajate (edaspidi nimetatud Pooled) vahel,

pidades esmatähtsaks kvaliteetse arstiabi ja õendusabi kättesaadavust kõigile patsientidele, võttes eesmärgiks tervishoiutöötajate töökoormust järgnevatel aastatel mitte tõsta ja lähtudes demokraatlikus ühiskonnas tunnustatud sotsiaalse dialoogi põhimõtetest, et tagada tervishoius töörahu,

ning ~~tingimusel~~ teadmises, et

1. tervishoiuteenuste kulud Eesti Haigekassa eelarves ja tervishoiuteenuste osutajatega sõlmitavate lepingute maht katavad haigekassa poolt hinnatud tegeliku põhjendatud nõudluse tervishoiuteenuste järele;

2. Vabariigi Valitsus kehtestab Eesti Haigekassa tervishoiuteenuste loetelud, ~~mis arvestavad palgakomponendi kehtestamisega~~ mille kõikides teenuste hindades sisalduvad järgmised palgakomponendid

a) alates 01.01.2017. a vähemalt: arsti puhul 10,40 eurot tunnis ning millele rakendatakse tööjõukulu arvestamisel 19.01.2007.a määruse nr 9 „Kindlustatud isikult tasu maksmise kohustuse Eesti Haigekassa poolt ülevõtmise kord ja tervishoiuteenuse osutajatele makstava tasu arvutamise metoodika“ paragrahvis 28 koefitsienti 1,34; õe puhul 5,90 eurot tunnis ning hooldaja puhul 3,60 eurot tunnis;

b) alates 01.01.2018. a vähemalt: arsti puhul 11,00 eurot tunnis ning millele rakendatakse tööjõukulu arvestamisel 19.01.2007.a määruse nr 9 „Kindlustatud isikult tasu maksmise kohustuse Eesti Haigekassa poolt ülevõtmise kord ja tervishoiuteenuse osutajatele makstava tasu arvutamise metoodika“ paragrahvis 28 koefitsienti 1,36; õe puhul 6,50 eurot tunnis ning hooldaja puhul 3,95 eurot tunnis,

lepivad Pooled kokku järgmistes tingimustes:

## 1. Üldsätted

* 1. Lepingus kasutatakse mõisteid järgmises tähenduses:
     1. Arst – arsti kutsega isik, kes töötab arsti kvalifikatsiooni nõudval ametikohal;
     2. ~~Haiglaarst – Haigekassa tervishoiuteenuste loetelu alusel eriarstiabi teenuseid osutav eriarst;~~

1.1.2 Eriarst – eriarstina registreeritud isik, kes osutab eriarstiabi;

* + 1. Arst-resident – residentuuris eriala omandav arst;
    2. Õde – õe kutsega isik, kes töötab õe kvalifikatsiooni nõudval ametikohal;
    3. Ämmaemand – ämmaemanda kutsega isik, kes töötab ämmaemanda kvalifikatsiooni nõudval ametikohal;
    4. Tervishoiu tugispetsialist – füsioterapeut, tegevusterapeut, radioloogiatehnik, bioanalüütik, kes töötab vastavat kvalifikatsiooni nõudval ametikohal
    5. Kiirabitehnik - kiirabibrigaadi liige, kes on läbinud vähemalt 400-tunnise erakorralise meditsiini alase õppe ning omab lisaks alarmsõiduki juhtimise õigust;
    6. Erakorralise meditsiini tehnik – erakorralise meditsiini tehniku kutsega kiirabibrigaadi liige;
    7. Hooldustöötaja – hooldaja, hooldusõde, põetaja, abiline, kes töötavad vastava nimetusega ametikohal.

1.2. Lepinguga reguleerimata küsimustes juhinduvad pooled Eesti Vabariigi seadustest ja

teistest õigusaktidest.

**2. Töötasu alammäärad**

2.1. Kehtestada alates 01.01.2017. a töötasu alammääraks arstidele 10,40 eurot tunnis; ~~haigla~~eriarstidele 10,7 eurot tunnis; õdedele, ämmaemandatele ja tervishoiu tugispetsialistidele 5,90 eurot tunnis; kiirabitehnikutele 5,00 eurot tunnis, erakorralise meditsiini tehnikutele 5,30 eurot tunnis ning hooldustöötajatele 3,60 eurot tunnis.

2.2. Kehtestada alates 01.01.2018.a töötasu alammääraks arstidele 11,00 eurot tunnis; ~~haigla~~eriarstidele 11,50 eurot tunnis; õdedele, ämmaemandatele ja tervishoiu tugispetsialistidele 6,50 eurot tunnis; kiirabitehnikutele 5,50 eurot tunnis, erakorralise meditsiini tehnikutele 5,85 eurot tunnis ning hooldustöötajatele 3,95 eurot tunnis.

**3. Arst-residentide tööaeg ja töötasu**

3.1. Arst-residentide tasustatud tööaeg on 40 tundi nädalas.

3.2. Arst-residendi töötasu alammäär on võrdne arsti töötasu alammääraga.

3.3.Arst-residentidel on õigus tööaja sees osaleda residentuuri programmi kuuluval teoreetilisel koolitusel.

**4. Töö- ja puhkeaeg ning puhkus**

4.1. Tööaja summeeritud arvestus

Tööaja summeeritud arvestuse korral on arvestusperioodi pikkus kuni 4 kuud.

Tööajakavasse kantakse kõik töötunnid ja valveaeg.

4.2. Töötaja iga-aastase põhipuhkuse kestus on 28 kalendripäeva.

Töötajal on õigus saada 7 kalendripäeva tasulist lisapuhkust kalendriaastas.

**5. Koolitus**

Tasemekoolitusega ja tööalase koolitusega seotud õppepuhkuse ajal makstakse töötajale ja avalikule teenistujale keskmist töötasu 20 kalendripäeva eest aastas vastavalt täiskasvanute koolituse seaduse § 13 lõikele 3.

**6. Töökoormus~~ed~~**

6.1. Ambulatoorse töö standard eriarstiabis:

6.1.1. esmase vastuvõtu kestus on 25 minutit, korduva vastuvõtu kestus 15 minutit;

6.1.2. psühhiaatrias on vastuvõtu kestus aktiivravis 55 minutit, toetusravis 30 minutit;

6.1.3. täistööajaga ambulatoorse töö puhul moodustab 8-tunnisest tööpäevast vastuvõtuaeg 7 tundi, 1 tund on muudeks tööülesanneteks, osalise tööaja korral väheneb summaarse vastuvõtuaja ja muudeks ülesanneteks ettenähtud tööaja kestus proportsionaalselt;

6.1.4. vastuvõtule registreeritakse nii esmased kui korduvad patsiendid;

6.1.5. koormuse hindamise aluseks on vastuvõetud patsientide arv kvartalis;

6.1.6. töötaja ja tööandja kirjalikul kokkuleppel on lubatud, kuid töötajat ei või selleks kohustada:

a) töötada intensiivsemalt, juhul kui on kokku lepitud lisatöö tasustamises, patsientide arv tunnis ei tohi olla suurem kui 5; intensiivsema töö korral vastutavad töö kvaliteedi eest töötaja ja tööandja võrdselt.

b) töötada väiksema intensiivsusega ja pikendada summaarset vastuvõtuaega tööpäevas kuni 8 tunnini.

6.1.7. Pooled teevad koos lepingu allakirjutamisega ühise ettepaneku tervise- ja tööministrile kehtestada kokkulepitud ambulatoorse töö standard ministri määrusega.

6.2. Personalistandardid statsionaarses eriarstiabis

6.2.1. Poolte moodustatud töörühmad jätkavad arstide, õdede ja hooldajate üldist töökoormuste hindamist võimaldavate personalistandardite väljatöötamist statsionaarses eriarstiabis.

6.2.2. Õdede ja hooldajate personalistandardid lepitakse kokku lähtudes lisast 1.

6.2.3. Personalistandardid lepitakse kokku, kinnitatakse töörühmas osalenud organisatsioonide juhtorganite poolt ning vormistatakse Lepingu lisana hiljemalt 31.05.2017.

6.2.4. Pooled teevad koos lepingu lisa vormistamisega ühise ettepaneku tervise- ja tööministrile kehtestada kokkulepitud personalistandardid statsionaarses eriarstiabis ministri määrusega.

6.3. Tööandjad kohustuvad alates 2018.aastast võrdlema tegelikke personali töökoormusi kokkulepitud personalistandarditega ning tegema vastava informatsiooni kättesaadavaks töötajaid esindavatele Pooltele. Saadud informatsiooni kasutatakse haiglates kohalike kollektiivlepingute sõlmimisel.

**7. Lepingu laiendamine**

7.1. Lepingu punktides 2, 3, 4 sätestatud tingimusi laiendatakse kollektiivlepingu seaduse § 4 lg 4 tähenduses järgnevalt:

7.1.1 tööandjate poolel kõigile asutustele ja ettevõtetele, kes osutavad tervishoiuteenuseid Terviseameti poolt väljastatud tegevusloa alusel ja kelle tegevust rahastatakse Haigekassaga sõlmitud ravi rahastamise lepingu alusel või riigieelarvest;

7.1.2 töötajate poolel kõigile Lepingu punktides 1.1.1-1.1.9 nimetatud töötajatele, kes töötavad Lepingu punktis 7.1.1 sätestatud asutustes ja ettevõtetes.

**8. Lepingu registreerimine kollektiivlepingute andmekogus**

Eesti Arstide Liit esitab Lepingu 15 tööpäeva jooksul pärast allkirjastamist Sotsiaalministeeriumile registreerimiseks kollektiivlepingute andmekogus ja avaldamiseks väljaandes Ametlikud Teadaanded.

**9. Lepingu kehtivus ja selle muutmise kord**

9.1. Leping jõustub alates allakirjutamise hetkest ja kehtib kuni 31. detsembrini 2018.a.

9.2. Lepingus saab muudatusi teha Poolte kokkuleppel. Muudatuste tegemist sooviv Pool peab sellest teistele pooltele kirjalikult teatama. Muudatused tehakse kirjalikult.

9.3. Pooled on kohustatud täitma Lepingus kokkulepitud tingimusi kuni uue kollektiivlepingu sõlmimiseni. Lepingu kehtivuse ajal kohustuvad pooled mitte kuulutama välja streiki või töösulgu Lepingus sätestatud tingimuste muutmise ajendil (pidama töörahu).

10. Leping on vormistatud seitsmes võrdset juriidilist jõudu omavas eksemplaris, millest kõik allakirjutanud ja riiklik lepitaja saavad ühe eksemplari.

Tallinnas, kuupäeval

Urmas Sule Lembi Aug

Eesti Haiglate Liit Eesti Arstide Liit

Ago Kõrgvee Iivi Luik

Eesti Kiirabi Liit Eesti Tervishoiutöötajate Kutseliit

Diana Ingerainen Anneli Kannus

Eesti Perearstide Selts Eesti Õdede Liit